ROJNA วิ่ง 4% โบรกฯชูเป้า 8 บ. คาดกำไร Q3 โตเด่น รับรายได้โอนที่ดิน-ธุรกิจไฟฟ้าหนุน
ROJNA บวก 4% ลุ้นกำไร Q3 โตเด่น แตะ 117 บ. จากรายได้ที่สูงขึ้นจากการโอนที่ดินและธุรกิจไฟฟ้า โบรกฯแนะ “ซื้อ” ราคาเป้าหมาย 8 บ.
10 พ.ย. 2564

ผู้สื่อข่าวรายงานว่าวันนี้ (10 พ.ย.2564) ราคาหุ้นบริษัท สวนอุตสาหกรรมโรจนะ จำกัด (มหาชน) หรือ ROJNA ณ เวลา 11:27 น. อยู่ที่ระดับ 7.15 บาท เพิ่มขึ้น 0.25 บาท หรือ 3.62% โดยทำจุดสูงสุดที่ 7.20 บาท และทำจุดต่ำสุดที่ 6.95 บาท ด้วยมูลค่าการซื้อขาย 58.62 ล้านบาท

บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ (9 พ.ย. 2564) โดย ROJNA ขายที่ดิน 118 ไร่ในไตรมาส 3/2564 เติบโตก้าวกระโดดจาก 58 ไร่ในไตรมาส 3/2563 และ 0 ไร่ในไตรมาส 2/2564 โดยยอดขายที่อยุธยา 105 ไร่และบ้านค่าย 13 ไร่ ส่งผลให้ยอดขายที่ดินงวด 9 เดือนแรกของปี 2564 เป็น 351 ไร่ เติบโต 93% จากงวดเดียวกันของปีก่อน และได้ตามประมาณการปี 2564 ของทางฝ่ายวิจัยแล้ว ซึ่งบริษัทฯ โอนที่ดิน 49 ไร่ในไตรมาส 3/2564 ที่บ่อวิน (41 ไร่) และอยุธยา (8 ไร่) เทียบกับ 22 ไร่ ในไตรมาส 3/2563 และ 10 ไร่ในไตรมาส 2/2564 อย่างไรก็ดีทางฝ่ายวิจัยคาด Backlog จะเพิ่มขึ้นเป็น 839 ไร่ ณ สิ้นเดือนก.ย.
ทั้งนี้ทางฝ่ายวิจัยคาดกำไรจากการดำเนินงานที่ 117 ล้านบาท ในไตรมาส 3/2564 เติบโตก้าวกระโดดจาก 76 ล้านบาทในไตรมาส 3/2563 และ 39 ล้านบาทในไตรมาส 2/2564 จากรายได้ที่สูงขึ้นจากการโอนที่ดินและธุรกิจไฟฟ้า (เพิ่มสัดส่วนการถือหุ้นจาก 41% เป็น 75% ตั้งแต่ก.ค. 2564) หากรวมรายการพิเศษ 1.00 พันล้านบาท (กำไรที่ยังไม่รับรู้ของหุ้น GULF ที่ 714 ล้านบาท, กำไรที่รับรู้จากการขาย Frasers Logistics and Commercial Trust ที่ 323 ล้านบาท (ซึ่งเป็นกำไรทางบัญชี กำไรจริงอาจสูงกว่านี้) และขาดทุนการแปลงค่าเงิน 15ลบ.) กำไรสุทธิจะอยู่ที่ 1.10 พันล้านบาท เพิ่มจาก 93 ล้านบาทในไตรมาส 3/2563 และ 274 ล้านบาทในไตรมาส 2/2564
อย่างไรก็ดีคาดว่ากำไรไตรมาส 3/2564 จะทำให้กำไรจากการดำเนินงานรวมงวด 9 เดือนแรกของปี 2564 เป็น 270 ล้านบาท ลดลง 37% จากงวดเดียวกันของปีก่อน และคิดเป็น 38% ของกำไรปี 2564 ซึ่ง ROJNA จะประกาศผลประกอบการวันที่ 16 พ.ย. 2564
นอกจากนี้คณะกรรมการของ ROJNA อนุมัติการลงทุน 51% ( 51 ล้านบาท) ในบริษัท Herb Treasure Co.,Ltd. (HTC) ซึ่งเป็นผู้ปลูกกัญชง, ผลิตและขายสาร Cannabidiol (CBD) ที่สกัดจากกัญชง ซึ่งทางฝ่ายวิจัยคาดว่าธุรกิจนี้จะเพิ่มมูลค่าให้ ROJNA ที่ 1 บาทต่อหุ้น จากสมมติฐานพื้นที่เพาะปลูก 100 ไร่ ค่า PER ที่ 20 เท่า โดย ROJNA จะลงทุนใน HTC ใน พ.ย. (เลื่อนจากต.ค.) นอกจากนี้ยังมีอัพไซด์จากการลงทุน 50% ในบริษัทรัชคาร โฮลดิ้ง และ 25% ใน TRA ทั้งนี้ปรับคำแนะนำจาก “ถือ” เป็น “ซื้อ” ราคาเป้าหมาย 8.00 บาท
 